Projekts

LATVIJAS REPUBLIKAS MINISTRU KABINETS

2015. gada \_\_\_\_\_\_\_\_ Noteikumi Nr. \_\_\_\_\_

Rīgā (prot. Nr. \_\_\_\_\_\_.§)

**Elektronisko izsoļu vietnes noteikumi**

Izdoti saskaņā ar

Civilprocesa likuma

605.1 panta trešo daļu un 605.2 panta otro daļu

**I. Vispārīgie jautājumi**

1. Noteikumi nosaka kārtību, kādā veic darbības Elektronisko izsoļu vietnē (https://izsoles.ta.gov.lv), kā arī kārtību, kādā Izsoļu dalībnieku reģistrā iekļauj ziņas par personu, iekļaujamo ziņu apjomu, kā arī šo ziņu atjaunināšanas un dzēšanas kārtību.

 2. Elektronisko izsoļu vietnes lietotāju grupas un to piekļuves tiesību līmenis:

2.1. Nereģistrēts lietotājs - persona, kas nav reģistrēta Izsoļu dalībnieku reģistrā. Nereģistrētam lietotājam piekļuve Elektronisko izsoļu vietnei ir ierobežota skatīšanās režīmā, nodrošinot iespēju bez maksas aplūkot izsludinātu nekustamā īpašuma izsoļu sludinājumos ietverto informāciju, kā arī informāciju par izsoles statusu (notiek solīšana, izsole ir pārtraukta vai izsole ir noslēgusies) un pēdējo reģistrēto solījumu;

2.2. Reģistrēts lietotājs – fiziska persona, kas reģistrēta Izsoļu dalībnieku reģistrā un izmanto Elektronisko izsoļu vietni, autentificējoties ar vienu no vietnē izmantotajiem autentifikācijas līdzekļiem: elektroniskā paraksta viedkarti eME, eID karti vai internetbanku autentifikāciju, bet ja tādu nav, - izmantojot lietotājvārdu un paroli. Reģistrētam lietotājam piekļuve Elektronisko izsoļu vietnei nodrošināta šo noteikumu 2.1. apakšpunktā noteiktajā apjomā, kā arī nodrošināta iespēja iesniegt zvērinātam tiesu izpildītājam vai maksātnespējas procesa administratoram lūgumu autorizēt viņu dalībai izsolē, veikt šo noteikumu 28. punktā noteiktos maksājumus, izmantojot Elektronisko izsoļu vietnē piedāvāto maksājuma rīku, un saņemt Tiesu administrācijas uzturētās vietnes atbalsta sistēmas pakalpojumus;

2.3. Solītājs – reģistrēts lietotājs, kurš ir autorizēts dalībai izsolē. Solītājam papildus šo noteikumu 2.1. apakšpunktā norādītajai informācijai pieejama informācija par visām viņa un citu solītāju solītājām summām un solījumu reģistrēšanas laiku (izņemot citu solītāju identificējoša informācija) un nodrošināta iespēja reģistrēt solījumus;

2.4. Zvērināts tiesu izpildītājs un maksātnespējas procesa administrators - zvērināts tiesu izpildītājs un maksātnespējas procesa administrators, kā arī zvērināta tiesu izpildītāja palīgs vai biroja darbinieks un maksātnespējas procesa administratora biroja darbinieks. Zvērināts tiesu izpildītājs un maksātnespējas procesa administrators var veikt ar nekustamā īpašuma izsoles organizēšanu saistītas informācijas ievadi, labošanu un dzēšanu, ja šādu darbību veikšana tieši izriet no lietotāja amata pienākumiem, kā arī veikt attiecībā uz zvērināta tiesu izpildītāja un maksātnespējas procesa administratora lietvedībā esošajām lietām vietnē iekļautās informācijas apskati. Zvērinātam tiesu izpildītājam un maksātnespējas procesa administratoram piekļuves tiesības Elektronisko izsoļu vietnei minētajā apjomā nodrošina gan attiecībā uz savā lietvedībā esošajām lietām, gan tām lietām, kurās veic amata darbības aizvietošanas kārtībā;

2.5. Vietnes administrators - Tiesu administrācijas nodarbināta persona, kurai piekļuves tiesības Elektronisko izsoļu vietnei nepieciešamas personas darba pienākumu sekmīgai izpildei. Vietnes administrators veic vietnes lietotāju kontu administrēšanu, kā arī sistēmas testēšanas nolūkos tam nodrošina iespēju apskatīt jebkuru vietnē iekļauto informāciju, kas nepieciešama darba pienākumu veikšanai.

3. Elektronisko izsoļu vietne nereģistrētiem lietotājiem šo noteikumu 2.1. apakšpunktā noteiktajā apjomā ir pieejama bez īpaši tam piešķirtām piekļuves tiesībām. Piekļuves tiesības Elektronisko izsoļu vietnei šo noteikumu 2.2., 2.3., 2.4. un 2.5. apakšpunktā minētajiem lietotājiem piešķir:

3.1. reģistrētam lietotājam, pamatojoties uz zvērinātam tiesu izpildītājam vai maksātnespējas procesa administratoram personas iesniegtu iesniegumu vai personas patstāvīgi veiktu reģistrāciju Izsoļu dalībnieku reģistrā, izmantojot vienotajā valsts un pašvaldību pakalpojumu portālā www.latvija.lv pieejamo elektronisko pakalpojumu;

3.2. solītājam, pamatojoties uz zvērināta tiesu izpildītāja vai maksātnespējas procesa administratora Elektronisko izsoļu vietnē veiktu personas autorizāciju dalībai izsolē;

3.3. zvērinātam tiesu izpildītājam, zvērināta tiesu izpildītāja palīgam un zvērināta tiesu izpildītāja biroja darbiniekam, pamatojoties uz Izpildu lietu reģistra lietotāja tiesību iegūšanu;

3.4. maksātnespējas procesa administratoram, pamatojoties uz personai izsniegtu derīgu administratora sertifikātu;

3.5. maksātnespējas procesa administratora biroja darbiniekam, pamatojoties uz maksātnespējas procesa administratora pieprasījumu un ar maksātnespējas procesa administratoru nodibinātām darba tiesiskajām attiecībām;

3.6. Tiesu administrācijas nodarbinātai personai, pamatojoties uz iestādes vadītāja pieprasījumu.

4. Vietnes lietotāju piekļuves tiesības vietnei anulē Tiesu administrācija:

4.1. zvērinātam tiesu izpildītājam, zvērināta tiesu izpildītāja palīgam un zvērināta tiesu izpildītāja biroja darbiniekam – pamatojoties uz Izpildu lietu reģistra lietotāja tiesību anulēšanu;

4.2. maksātnespējas procesa administratoram – pamatojoties uz vietnes turētājam iesniegtu informāciju par administratora sertifikāta darbības izbeigšanu;

4.3. maksātnespējas procesa biroja darbiniekam, pamatojoties uz maksātnespējas procesa administratora lūgumu;

4.4. Tiesu administrācijas nodarbinātai personai – pamatojoties uz darba tiesisko attiecību pārtraukšanas faktu ar nodarbināto personu vai veicamo amata pienākumu maiņu.

4.5. reģistrētiem lietotājiem un solītājiem, pamatojoties uz Elektronisko izsoļu vietnes drošības pārvaldnieka sniegtu informāciju, ka lietotājs veicis darbības, kas vērstas pret vietnes un tajā iekļauto datu drošību, aizsardzību un integritāti, vai pēc personas pieprasījuma.

5. Lietotājam piešķirtās piekļuves tiesības Elektronisko izsoļu vietnei Tiesu administrācija anulē nekavējoties, bet ne vēlāk kā nākamajā darba dienā no brīža, kad Tiesu administrācija saņēmusi ziņas par šo noteikumu 4. punktā minētajiem apstākļiem.

6. Tiesu administrācija pēc savas iniciatīvas var pieņemt lēmumu par lietotājam piešķirto piekļuves tiesību anulēšanu, ja Tiesu administrācijai kļuvis zināms, ka piekļuves tiesības lietotājam piešķirtas nepamatoti, vai tās nav anulētas, lai gan iestājušies šo noteikumu 4. punktā noteiktie apstākļi.

7. Zvērināts tiesu izpildītājs un maksātnespējas procesa administrators saziņu ar šo noteikumu 2.2. un 2.3. apakšpunktā noteiktajiem lietotājiem organizē uz Elektronisko izsoļu vietnē lietotājam izveidotu kontu.

8. Lietotājs izmanto Elektronisko izsoļu vietni normatīvajos aktos noteiktajā kārtībā atbilstoši tās izveidošanas mērķim un lietotājam piešķirtajam piekļuves tiesību apjomam.

9. Vietnes lietotājs atbild par:

9.1. tam piešķirto vietnes piekļuves rekvizītu glabāšanu, aizsardzību un neizpaušanu trešajām personām;

9.2. savām darbībām, kas vērstas pret vietnes un tajā iekļauto datu drošību, aizsardzību un integritāti.

10. Zvērināts tiesu izpildītājs un maksātnespējas procesa administrators nodrošina, ka attiecīgi šo noteikumu 4.1. un 4.3.  apakšpunktā minētie lietotāji, kuriem pēc tā pieprasījuma piešķirtas piekļuves tiesības Elektronisko izsoļu vietnei, vietni lieto atbilstoši piekļuves tiesību piešķiršanas mērķim un vietnē iekļautās ziņas izmanto darba pienākumu izpildei.

11. Tiesu administrācija nodrošina jebkuru ar Elektronisko izsoļu vietnē iekļautiem datiem veiktu darbību (ierakstīšanas, labošanas, apskates, dzēšanas) vēstures saglabāšanu, izņemot datus par nereģistrētiem lietotājiem un to veiktajiem skatījumiem Elektronisko izsoļu vietnē. Jebkuras darbības ar vietnē iekļautajiem datiem (ierakstīšana, labošana, apskate, dzēšana) saglabā datu vēsturē arī pēc lietotāja konta dzēšanas.

**II. Personas reģistrēšana Izsoļu dalībnieku reģistrā**

 12. Fizisku personu, kura vēlas savā vai citas fiziskas vai juridiskas personas vārdā piedalīties zvērināta tiesu izpildītāja un maksātnespējas procesa administratora rīkotā nekustamā īpašuma izsolē, reģistrē Elektronisko izsoļu vietnē uzturētā Izsoļu dalībnieku reģistrā.

13. Izsoļu dalībnieku reģistrā par personām iekļauj šādas ziņas:

13.1. vārdu, uzvārdu;

13.2. personas kodu vai dzimšanas datumu (personai, kurai nav piešķirts personas kods);

13.3. kontaktadresi (deklarētās dzīvesvietas adresi vai, ja tādas nav vai tā atšķiras no deklarētās dzīvesvietas adreses - dzīvesvietas adresi);

13.4. personas apliecinoša dokumenta veidu un numuru;

13.5. norēķinu rekvizītus (kredītiestādes konta numurs, uz kuru personai atmaksājama nodrošinājuma summa);

13.6. personas papildu kontaktinformāciju – elektroniskā pasta adresi un telefona numuru (ja tāds ir).

14. Ja persona pārstāv citu fizisku vai juridisku personu, papildus šo noteikumu 13. punktā noteiktajām ziņām norāda arī šādas ziņas par reģistrēta lietotāja pārstāvamo personu un pilnvarojumu:

14.1. personas veidu;

14.2. vārdu, uzvārdu fiziskai personai vai nosaukumu juridiskai personai;

14.3. personas kodu vai dzimšanas datumu (ārzemniekam) fiziskai personai vai reģistrācijas numuru juridiskai personai;

14.4. kontaktadresi (deklarētās dzīvesvietas adresi vai, ja tādas nav vai tā atšķiras no deklarētās dzīvesvietas adreses - dzīvesvietas adresi fiziskai personai vai juridisko adresi juridiskai personai);

14.5. personas apliecinoša dokumenta veidu un numuru fiziskai personai;

14.6. informāciju par notariāli apliecinātu pilnvaru, ja reģistrēts lietotājs izsolē pārstāv citu fizisku personu, vai informāciju par rakstveidā noformētu pilnvaru vai dokumentu, kas apliecina reģistrēta lietotāja tiesības pārstāvēt juridisku personu bez īpaša pilnvarojuma, ja reģistrēts lietotājs pārstāv juridisku personu;

14.7. informāciju par pilnvarojuma apjomu (pārstāvības tiesības konkrētai izsolei, vairākām konkrētām izsolēm, uz noteiktu laiku, pastāvīgi).

15. Ziņas par personu iekļauj Izsoļu dalībnieku reģistrā, pamatojoties uz personas iesniegumu. Iesniegumu persona iesniedz vienā no šādiem veidiem:

15.1. patstāvīgi, izmantojot elektronisko pakalpojumu vienotajā valsts un pašvaldību pakalpojumu portālā www.latvija.lv pieejamo elektronisko pakalpojumu „Par E-izsoļu vietnes dalībnieka dalību konkrētā izsolē”, autentificējoties ar kādu no portāla piedāvātajiem autentifikācijas līdzekļiem - eID karti, elektroniskā paraksta viedkarti eME vai ar internetbankas starpniecību;

15.2. klātienē pie zvērināta tiesu izpildītāja vai maksātnespējas procesa administratora.

16. Šo noteikumu 15.2. apakšpunktā noteiktajā kārtībā ziņas Izsoļu dalībnieku reģistrā iekļauj gadījumā, ja reģistrējama persona, par kuru ziņas netiek iekļautas un aktualizētas Iedzīvotāju reģistrā, kā arī persona, par kuru ziņas Iedzīvotāju reģistra likumā noteiktajos gadījumos un kārtībā iekļauj un aktualizē Iedzīvotāju reģistrā, bet kurai nav pieejami šo noteikumu 15.1. apakšpunktā norādītie autentifikācijas līdzekļi.

17. Iesniedzot iesniegumu šo noteikumu 15.2. apakšpunktā minētajā kārtībā, persona zvērinātam tiesu izpildītājam vai maksātnespējas procesa administratoram uzrāda derīgu personu apliecinošu dokumentu. Zvērināts tiesu izpildītājs vai maksātnespējas procesa administrators, kuram persona iesniegusi iesniegumu, pārbauda, vai iesniegumā norādītas ziņas, kas atbilstoši šo noteikumu 13. punktam par personu iekļaujams Izsoļu dalībnieku reģistrā, un, ja nekonstatē neatbilstības, nekavējoties veic ziņu iekļaušanu reģistrā.

18. Pēc tam, kad zvērināts tiesu izpildītājs vai maksātnespējas procesa administrators, pamatojoties uz personas iesniegumu, ziņas par personu iekļāvis Izsoļu dalībnieku reģistrā, tai piešķir autentifikācijas rīkus (lietotāja vārds un parole), tos nosūtot uz pieteikumā norādīto personas elektroniskā pasta adresi, norādot arī autentifikācijas rīku aktivizēšanas kārtību.

19. Iesniedzot iesniegumu šo noteikumu 15.2. apakšpunktā noteiktajā kārtībā, informāciju par fiziskas personas identitāti, kura, izmantojot elektronisko pakalpojumu vienotajā valsts un pašvaldību pakalpojumu portālā www.latvija.lv pieejamo elektronisko pakalpojumu, patstāvīgi veikusi datu ievadi, Elektronisko izsoļu vietnei tiešsaistes režīmā no Iedzīvotāju reģistra sniedz Pilsonības un migrācijas lietu pārvalde, izmantojot tīmekļa pakalpi.

20. Reģistrētam lietotajam Elektronisko izsoļu vietnē izveido lietotāja kontu. Ja ziņas par personu Izsoļu dalībnieku reģistrā iekļautas šo noteikumu 15.2. apakšpunktā noteiktajā kārtība, reģistrēts lietotājs 24 stundu laikā pēc šo noteikumu 18. punktā noteiktā paziņojuma saņemšanas uz elektroniskā pasta adresi patstāvīgi veic pirmo reģistrēšanos Elektronisko izsoļu vietnē ar sākotnēji piešķirtajiem autentifikācijas rīkiem un nomaina paroli pret jaunu.

21. Ja lietotājs neveic pirmreizējo autentifikāciju Elektronisko izsoļu vietnē un paroles nomaiņu 24 stundu laikā pēc šo noteikumu 18. punktā noteiktā paziņojuma saņemšanas, piekļuvi lietotāja kontam personai automātiski bloķē. Lai atjaunotu piekļuves tiesības lietotāja kontam, persona klātienē vēršas pie zvērināta tiesu izpildītāja vai maksātnespējas procesa administratora, kurš veicis šo noteikumu 13. punktā noteikto ziņu iekļaušanu Izsoļu dalībnieku reģistrā, un lūdz reģistrā aktualizēt par personu iekļautās ziņas, piešķirot jaunus autentifikācijas rīkus piekļuvei Elektronisko izsoļu vietnei. Ja lūgums Izsoļu dalībnieku reģistrā aktualizēt par personu iekļautās ziņas un piešķirt jaunus autentifikācijas rīkus, nav saņemts 30 dienu laikā no dienas, kad piekļuve lietotāja kontam bloķēta, lietotāja kontu automātiski dzēš.

22. Reģistrējoties Izsoļu dalībnieku reģistrā, persona iepazīstas ar Elektronisko izsoļu vietnes lietošanas noteikumiem un apliecina noteikumu ievērošanu, kā arī par sevi sniegto datu pareizību.

23. Reģistrēts lietotājs ir atbildīgs par savu datu aktualizēšanu. Ja mainījušās šo noteikumu 13. punktā minētās ziņas, persona nekavējoties patstāvīgi aktualizē informāciju reģistrā, autorizējoties savā Elektronisko izsoļu vietnes kontā vai klātienē pie zvērināta tiesu izpildītāja vai maksātnespējas procesa administratora. Šo noteikumu 14. punktā minētās ziņas aktualizē zvērināts tiesu izpildītājs vai maksātnespējas procesa administrators, pamatojoties uz personas lūgumu un datu izmaiņu apliecinošiem dokumentiem.

24. Informāciju Izsoļu dalībnieku reģistrā iekļauj latviešu valodā. Ja persona ir ārzemnieks, personas vārdu, uzvārdu un adresi norāda attiecīgās ārvalsts valodas oriģinālformā (no latīņalfabētiskās rakstības valodām) vai oriģinālformas latīņalfabētiskajā transliterācijā (no citām valodām).

**III. Sludinājuma par nekustamā īpašuma izsoli sagatavošana, nosūtīšana publicēšanai un izvietošana Elektronisko izsoļu vietnē**

25. Zvērināts tiesu izpildītājs un maksātnespējas procesa administrators sludinājumu par nekustamā īpašuma izsoli sagatavo un nosūta publicēšanai oficiālajā izdevumā „Latvijas Vēstnesis”, izmantojot Elektronisko izsoļu vietni. Zvērināts tiesu izpildītājs un maksātnespējas procesa administrators Elektronisko izsoļu vietnē izvieto sludinājumu par nekustamā īpašuma izsoli atbilstoši Civilprocesa likumā izsoles sludinājuma saturam noteiktajām prasībām. Pēc sludinājuma nosūtīšanas publicēšanai līdz brīdim, kad izziņotā izsole noslēgusies, citā izpildu lietā vai maksātnespējas procesa lietā sludinājuma par tā paša nekustamā īpašuma izsoli nosūtīšana publicēšanai nav pieļaujama.

 26. Sludinājumu par nekustamā īpašuma izsoli Elektronisko izsoļu vietnē izvieto datumā, kāds zvērināta tiesu izpildītāja vai maksātnespējas procesa administratora sludinājumā norādīts kā izsoles sākuma datums.

 27. Pēc sludinājuma nosūtīšanas publicēšanai oficiālajā izdevumā „Latvijas Vēstnesis”, tā saturu Elektronisko izsoļu vietnē nemaina.

**IV. Pieteikšanās dalībai izsolē un personas autorizācija dalībai konkrētā izsolē**

28. Reģistrēts lietotājs, kurš vēlas piedalīties izsludinātā izsolē, Elektronisko izsoļu vietnē nosūta zvērinātam tiesu izpildītājam vai maksātnespējas procesa administratoram lūgumu par autorizēšanu dalībai konkrētā izsolē un izsoles sludinājumā norādītā zvērināta tiesu izpildītāja depozīta kontā vai maksātnespējas procesa administratora norēķinu kontā iemaksā izsoles nodrošinājuma summu likumā noteiktajā apmērā, kā arī sedz maksu par dalību izsolē vietnes administratoram normatīvajos aktos noteiktajā apmērā saskaņā ar Elektronisko izsoļu vietnē reģistrētam lietotājam sagatavotu rēķinu.

29. Saņemot šo noteikumu 28. punktā minēto lūgumu, zvērināts tiesu izpildītājs vai maksātnespējas procesa administrators piecu darbdienu laikā pārliecinās par to, vai Izsoļu dalībnieku reģistrā reģistrēto personu var pielaist pie solīšanas saskaņā ar Civilprocesa likuma normām, kā arī, vai ir veikta šo noteikumu 28. punktā noteikto summu iemaksa un, autorizē personu dalībai izsolē, izmantojot Elektronisko izsoļu vietnē pieejamo rīku.

30. Informāciju par autorizēšanu dalībai izsolē zvērināts tiesu izpildītājs un maksātnespējas procesa administrators reģistrētam lietotājam nosūta elektroniski uz Elektronisko izsoļu vietnē reģistrētam lietotājam izveidoto kontu.

31. Autorizējot personu izsolei, katram solītājam Elektronisko izsoļu vietnes sistēma automātiski izveido unikālu identifikatoru, ko neatklāj Elektronisko izsoļu vietnes lietotājiem. Solītājam piešķirtais identifikators sastāv no unikālas simbolu virknes (ne vairāk kā 15 simboli), ar kura palīdzību ziņas par solītāju var identificēt starp citiem solītājiem, kas autorizēti dalībai vienā un tajā pašā izsolē, kā arī izsekot solītāju veiktajiem solījumiem. Katram solītājam sistēma automātiski izveido jaunu unikālu identifikatoru dalībai katrā izsolē, kurā tas autorizēts.

**V. Dalība izsolē ar pārstāvja starpniecību**

32. Pamats reģistrētu lietotāju autorizēt dalībai izsolē citas personas vārdā ir:

32.1. fiziskas personas pārstāvības gadījumā - notariāli apliecināta pilnvara;

32.2. juridiskas personas pārstāvības gadījumā – rakstveidā noformēta pilnvara vai dokumenti, kas apliecina amatpersonas tiesības bez īpaša pilnvarojuma vienpersoniski pārstāvēt juridisko personu.

33. Šo noteikumu 32.1. apakšpunktā noteiktajā gadījumā, kā arī gadījumā, ja reģistrēts lietotājs pārstāv juridisku personu, kas nav reģistrēta Latvijas Uzņēmumu reģistrā vai Latvijas Uzņēmumu reģistrā reģistrētu juridisku personu uz rakstveidā noformētas pilnvaras pamata, pilnvarojumu pārstāvēt izsolē citu personu reģistrēts lietotājs reģistrē klātienē pēc savas izvēles pie jebkura zvērināta tiesu izpildītāja vai maksātnespējas procesa administratora.

34. Iesniedzot lūgumu par pilnvarojuma reģistrēšanu zvērinātam tiesu izpildītājam vai maksātnespējas procesa administratoram, iesniegumam pievieno notariāli apliecinātu pilnvaru vai rakstveidā noformētu pilnvaru pārstāvēt juridisku personu un norāda šo noteikumu 14. punktā noteiktās ziņas par reģistrēta lietotāja pārstāvamo personu un pilnvarojumu.

35. Zvērināts tiesu izpildītājs vai maksātnespējas procesa administrators, kuram iesniegts šo noteikumu 34. punktā noteiktais lūgums par pilnvarojuma reģistrēšanu, pārbauda, vai lūgumā norādītas visas pilnvarojuma reģistrēšanai šo noteikumu 14. punktā noteiktās ziņas un, ja nekonstatē neatbilstības, nekavējoties veic ziņu iekļaušanu Izsoļu dalībnieku reģistrā.

36. Ja reģistrēts lietotājs pārstāv Latvijas Uzņēmumu reģistrā reģistrētu juridisku personu un tā tiesības bez īpaša pilnvarojuma vienpersoniski pārstāvēt juridisko personu (tai skaitā uz prokūras pamata) reģistrētas Uzņēmumu reģistrā, reģistrēts lietotājs pilnvarojumu patstāvīgi reģistrē Elektronisko izsoļu vietnē. Šādā gadījumā vietnes administrators nodrošina reģistrēta lietotāja tiesību pārstāvēt juridisku personu pārbaudi Uzņēmumu reģistra komercreģistrā katru reizi, kad reģistrēts lietotājs autentificējas Elektronisko izsoļu vietnē kā juridiskas personas pārstāvis.

37. Pilnvarojuma izbeigšanās gadījumā ziņas Izsoļu dalībnieku reģistrā pēc ieinteresētās personas lūguma aktualizē zvērināts tiesu izpildītājs vai maksātnespējas procesa administrators, pamatojoties uz pilnvarotāja vai pilnvarnieka iesniegtu informāciju, kas apliecina pilnvarojuma izbeigšanos.

**VI. Izsoles norises kārtība**

 38. Solīšanas procesu organizē atbilstoši Civilprocesa likumā noteiktajai nekustamā īpašuma izsoles kārtībai, attiecībā uz maksātnespējas procesa administratoru rīkotām izsolēm - ievērojot Maksātnespējas likumā noteiktās papildus prasības.

39. Solītājs var piedalīties solīšanā, izmantojot Elektronisko izsoļu vietnes sistēmas atbalstītu papildus pakalpojumu – automātisko izsoles soli. Aktivizējot automātisko izsoles soli, solītājs Elektronisko izsoļu vietnē attiecīgi norāda maksimālo summu, kādu solītājs gatavs solīt par izsolāmo objektu, aktivizējot sistēmu automātiski veikt solīšanu līdz solītāja norādītās maksimālās summas sasniegšanai, ievērojot Civilprocesa likumā noteikto izsoles soli un ņemot vērā citu solītāju reģistrētos solījumus. Automātisko izsoles soli kā papildus pakalpojumu solītājs var aktivizēt tikai attiecībā uz katru atsevišķu izsoli, kurai tas ir autorizēts, un pēc pakalpojuma izmantošanai Ministru kabineta noteiktās maksas segšanas. Automātiskā izsoles soļa rīku solītājs var apturēt jebkurā izsoles norises laikā, kā arī aktivizēt to atkārtoti.

 40. Pēc Civilprocesa likuma noteiktā termiņa sistēma automātiski slēdz izsoles solīšanas vietni un atspoguļo slēgšanas laiku un augstāko nosolīto summu. Šī informācija ir publiski pieejama Elektronisko izsoļu vietnē vēl 30 dienas no izsoles slēgšanas.

41. Pēc izsoles noslēgšanas sistēma automātiski sagatavo izsoles aktu atbilstoši Civilprocesa likumā noteiktajām prasībām izsoles akta saturam.

 42. Elektronisko izsoļu vietnes drošības uzraudzību un administrēšanu veic Tiesu administrācija.

 43. Tiesu administrācija uzrauga elektronisko izsoļu procesu tehnisko norisi un pieprasa Elektronisko izsoļu vietnes drošības pārvaldniekam sniegt vienu reizi dienā informāciju par Elektronisko izsoļu vietnes sistēmas darbībā konstatētajiem tehniskajiem traucējumiem (tai skaitā drošības pārkāpumiem).

44. Ja Tiesu administrācija konstatē, ka tehniskie traucējumi ir būtiski, Tiesu administrācija informē attiecīgo zvērinātu tiesu izpildītāju vai maksātnespējas procesa administratoru par konstatētajiem Elektronisko izsoļu vietnes sistēmas darbībā konstatētajiem tehniskajiem traucējumiem. Tehniski traucējumi ir uzskatāmi par būtiskiem, ja Elektronisko izsoļu vietnes darbības traucējumu dēļ solīšana nav bijusi iespējama laika posmā, kas kopā veido vairāk nekā 10 procentus no kopējā izsoles laika vai šādi traucējumi, neatkarīgi no to ilguma, bijuši pēdējās 24 stundās pirms izsoles noslēguma vai konstatēts sistēmas drošības pārkāpums.

45. Tiesu administrācija informē zvērinātu tiesu izpildītāju un maksātnespējas procesa administratoru par Elektronisko izsoļu vietnes sistēmas darbībā konstatētiem būtiskiem tehniskiem traucējumiem ne vēlāk kā 24 stundu laikā pēc šādu traucējumu konstatēšanas vai izsoles noslēguma, ja izsole ir noslēgusies, bet par konstatētu drošības pārkāpumu – nekavējoties.

**VII. Noslēguma jautājumi**

46. Noteikumi stājas spēkā 2015. gada 1. jūlijā.

47. Noteikumus attiecībā uz maksātnespējas procesa administratoriem piemēro no 2016. gada 1. janvāra.

Ministru prezidente Laimdota Straujuma

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

04.06.2015. 12.57

2788

E.Timpare

67036829, evija.timpare@tm.gov.lv